**Årsmelding for 2023**

**Kvinnenettverket i Ullensvang Arbeiderparti**

I forbindelse med kvinnedagen 2023 hadde undertegnede innlegg i HF hvor det ble skrevet om mangelfull prioritering av kvinnehelse fra både forskning- og politisk hold.

15.mars arrangerte styringsgruppa for kvinnenettverket i fylket et digitalt møte som ble kalt “Vorspiel til fylkesårsmøtet i Vestland”. Dette møtet var for kvinnelige delegater til fylkesårsmøtet i 2023.

I møtet gikk en gjennom hvordan et årsmøte blir gjennomført og det ble lagt vekt på at de kvinnelige delegatene skulle få hilse på hverandre.

Det ble gitt informasjon om:

* Hvordan er debatten lagt opp?

- Hva er en redaksjonskomité?

- Hva skjer med sakene som er sendt inn fra kommunepartiene?

- Hvilke valg skal en gjøre?

Det ble utvekslet erfaringer fra tidligere fylkesårsmøter og det var mulig å stille spørsmål.

Et interessant og lærerikt møte, spesielt for delegater som skulle delta på fylkesårsmøte for første gang.

15. og 16.april var undertegnede invitert til å delta på samling for kvinnenettverk i Vestland. Siden jeg ikke hadde anledning til å delta denne helga, forsøkte jeg å få en annen kvinne fra styret til å reise, noe jeg ikke lyktes med.

Det har i perioden vært avholdt et møte i kvinnenettverket lokalt i Ullensvang Arbeiderparti. Møtet ble avholdt 23.mai 2023

På dette møtet var leder i kvinnenettverket i Vestland, Siri Sandvik gjest. Hun tok opp viktigheten med at kvinner deltar i politikken og at kvinner må “tørre å kreve sin plass” på en ofte mannsdominert arena. Videre kom hun med innspill og tips til hvordan vi kunne forsøke å øke kvinneandelen til fjorårets kommunevalg.

Vi vedtok i dette møtet at vi ville forsøke å få HF til å lage en artikkel om viktigheten av at begge kjønn er tilnærmet likt representert i kommunestyret. HF v/ Ernst Olsen syntes dette temaet hørtes interessant ut og kvinnenettverket i Ullensvang Arbeiderparti inviterte alle kvinner som stod på alle listene til kommunevalget til et tverrpolitisk treff i Odda sentrum hvor HF deltok og laget en artikkel som hadde overskriften “Vil ha flere kvinner i kommunestyret”. Artikkelen ble førstesideoppslag i HF fredag 9.juni!

Videre diskuterte vi at vi ønsket å sende inn forslag til årsmøtet UAp i 2024, om at leder-og nestlederverv skal ha motsatt kjønn.

I høsthalvåret ble det fokusert på valgkamp, valg og konstituering av nytt kommunestyre. Vi lyktes med å få opp kvinneandelen i Arbeiderpartiet sin kommunestyregruppe. Kvinneandelen er nå 36 % mot 21% i forrige kommunestyreperiode!

Det er fremdeles et stort ønske om at alle kvinner i Ullensvang Arbeiderparti logger seg inn på siden Mitt AP på Arbeiderpartiet sin nettside og oppdaterer informasjon om telefonnummer og mailadresse, slik at det er lettere å nå alle! Dersom noen trenger hjelp til dette, kan dere ta kontakt med kvinnekontakt eller medlemsansvarlig.

Pr 31.12.2023 var det registrert 64 kvinner som medlemmer av kommunepartiet til Ullensvang Arbeiderparti, hvorav 10 av dem tilhørte Tyssedal Arbeiderlag. Ved utgangen av 2022 var det 63 kvinner i kommunepartiet hvorav 9 av dem tilhørte Tyssedal Arbeiderlag, som betyr at vi har hatt en marginal oppgang i kvinnenettverket i 2023.

Odda 26.januar 2024

Marit Jensen Måkestad

kvinnepolitisk ansvarlig for Ullensvang Arbeiderparti